# 温庭筠

| 温庭筠 |
| --- |
| 温庭筠，出自《晚笑堂竹莊畫傳》 |
| 字 | 飛卿 |
| 原名 | 温岐 |
| 出世 | 812年？ |
| 死 | 870年？ |
| 國籍 | 大唐 |
| 別名 | 温助敎、温方城、温鍾馗、温八叉、温八吟 |
| 籍貫 | 山西祁縣 |
| 職業 | 詩人、詞人、官員 |
| 知名作品 | 《夢江南》、《菩薩蠻》、《商山早行》 |
| 仔女 | 温憲 |

**温庭筠**（筠讀雲，粵拼：wan1 ting4 wan4；812年？—870年？），原名**岐**（kei4），字**飛卿**（fei1 hing1），係中國唐代（晚唐）時嘅官員同詩人、詞人，太原祁人（而家山西祁縣），世稱**温助敎**（wan1 zo6 gaau3）、**温方城**（wan1 fong1 sing4）。

喺詩壇，佢係晚唐時期代表詩人之一，佢嘅愛情詩同李商隱一樣詩風豔麗，一齊開拓咗詩苑新境界，並稱爲**温李**；又同李商隱、段成式嘅文筆齊名，號稱「三十六體」。喺詞壇，佢係花間派嘅鼻祖，同韋莊並稱爲**温韋**，亦係文人中第一位努力作詞嘅詞人，到咗佢手啲文人先至重視詞呢種文體。

## 生平

温庭筠係太原府祁人（而家山西省祁縣），佢係温彥博嘅後人，温彥博係唐太宗呢朝嘅宰相。

佢精通音律，自細就識琴、笛，能根據音樂填詞，天資穎敏，有寫得出好文章嘅文才。因爲佢嘅樣生得醜，所以畀人嗌做**温鍾馗**（wan1 zung1 kwai4），但佢有文才，考律賦時，要八韻成一篇，佢叉起手一吟就有一韻，八叉八韻就完成八韻詩，所以時人稱佢做**温八叉**（wan1 baat3 caa1）、**温八吟**（wan1 baat3 jam4）。

雖則有咁高才華，次次考進士都落榜，噉係在於佢嘅輕率行爲好多。有關温庭筠性格嘅軼事傳得幾多，大體上以佢浪漫嘅性格同品行放蕩爲主。温庭筠初初到長安時，幾多人尊重佢出衆嘅才華，佢亦自信自身嘅才華，結果佢出入啲花街柳巷，同啲公卿子弟飲酒度日，毫無念慮噉沉迷酒色。有次醉咗犯咗夜禁，同啲警官衝突，以致畀人打甩牙，將佢唱衰成個京師，落得好壞嘅名聲。加之佢又得失權貴，好唔畀面噉批判啲當權者，於是好快乞人憎。喺考場佢又恃住自身嘅才華，多番爲鄰席嘅人作詩，幫佢哋作弊，以致畀人稱呼做「救數人」。呢啲不正行爲令佢喺科舉及第唔出來。

甚至於丞相呢種當權者都夠膽放肆。佢曾經喺宰相令狐綯（ling4 wu4 tou4；令狐楚嘅仔）屋企度寄食，但因爲佢譏諷宰相無學問，又整蠱令狐綯，結果攀咗出來，亦因此得罪貴人而備受打壓。大中九年（855年），佢最後一次考進士，因爲驚佢又幫人作弊，而特召佢喺簾前受試，因此佢大鬧科場，喺遞年流放去隨縣（湖北）做縣尉。

大中十一年（857年），襄陽（湖北）刺史徐商賞識佢，招佢做巡官，於是入咗佢幕下，咸通二年（861年）徐商調離襄陽，佢亦就辭職去江東地方放浪，漂泊過世；喺淮南時，雖然令狐綯出鎮淮南，但因爲以前打壓過佢，所以唔去探佢。咸通四年（863年）温庭筠因爲窮而喺揚子院乞食，之後發生飲醉犯夜嘅事件，當時令狐綯冇幫温庭筠講說話，亦就冇罰到差人。因爲惡名傳到京師，佢親自去京城致書畀啲公卿，爲自己雪冤，之後留喺京城長安。

唐懿宗年間，咸通六年（865年），温庭筠任命爲國子助敎，來年舉任主試，掌管國子監試。因爲喺科場屢受壓制，所以佢主持考試與衆不同，佢提示啲人聽，佢會嚴格按照文章基準來判斷人，杜絕因人取士嘅歪風，喺當時傳爲美談，但亦因此招致權勢貴族嘅不滿。佢爲咗表明自己完全以文判等，將文章公之於衆，包括批判施政、暴露腐敗者嘅詩文，因爲噉惹來咗宰相楊收等人嘅憤怒，結果佢貶官爲方城尉。之後嘅生平不可攷，有講法話呢陣時佢人到高齡，咸通七年（866年）喺憂鬱中離世。而據新舊《唐書》，話徐商原本仲喺京師保佢，無奈徐商調任，所以佢唯有貶官，《唐才子傳》更加話佢最後流落江湖直到死。

## 文學

温庭筠嘅詩同詞都好，喺詩方面同李商隱一樣有名聲，喺詞方面同韋莊齊名。佢嘅詩詞善於挖掘對象，有色彩美同音律美。佢嘅詩包含個人嘅遭遇、對時政嘅諗法、喺行旅中所感到嘅感慨等，佢嘅詞有好多作品係寫女人嘅閨情，寫得纖細又精巧。

舊時，啲人睇李商隱同温庭筠係同一派嘅詩家，嗌做「温李」。不過，據近來各家文學研究，認爲噉講唔夠正確，因爲佢兩個嘅藝術風格好唔同。論詩歌成就，温庭筠遠唔及李商隱，因爲佢嘅詩有啲「輕浮、淺薄、情感真誠少」；不過講佢嘅詞就幾有特色。

### 温庭筠嘅詞

温庭筠係晚唐嘅詩人同詞人，特別係佢嘅詞喺中國文學史度佔有重要位置。歷代評論家都評價佢做「花間派鼻祖」，噉係因爲佢對呢個詞派嘅風格、詞格形成扮演緊要角色，因爲噉《花間集》收錄得最多嘅係温庭筠嘅詞。詞本來生發喺民間，到温庭筠手度鍛鍊過，先引起文士嘅關心，以後五代同宋代嘅詞人先會競相創作，令詞成爲中國文學嘅主要文體之一。喺温庭筠以前嗰啲詩人係借民間詞形式來作詞，而温庭筠有音樂嘅才能，能夠據樂曲定詞調，再注入文學嘅才能，創作出多過前人嘅詞作，所謂「能逐弦吹之音，爲側豔之詞」，佢啲詞有浪漫嘅、唯美嘅感性表現，色彩濃淡，造語華靡，造成佢嘅風格「香軟，脂香粉味」。呢種風格影響到後世詞人，形成「花間派」，而佢尊榮爲第一人。温庭筠詞嘅主題大略限定喺女性嘅姿態、愛情、思戀、離別同願望，諸如相思之愁等。題材係偏狹，但妥當嘅睇法係既有温庭筠個人嘅個性趨向，亦有詞喺發展初期嘅詞格起因。

## 作品

據《新唐書·藝文志》，温庭筠嘅文集有：

* 《漢南真稿》十卷
* 《握蘭集》三卷
* 《金荃集》十卷
* 《詩集》五卷

另外，佢又寫咗類書《學海》十卷、小說《採茶錄》一卷、《乾巽子》三卷。但佢啲作品幾乎都失傳曬，詩詞僅見於《花間集》、《全唐詩》、《全唐文》，《乾巽子》部分文句保存喺《太平廣記》嘅引錄。

到現代爲止，佢嘅詩現存310幾首，有《温飛卿詩集》九卷，由清人顧嗣立校注；佢嘅詞現存70首，見於王國維輯錄嘅《金荃詞》同林大春彙集嘅《唐五代詞》。

## 作品舉例

|  |  |  |  |
| --- | --- | --- | --- |
| **送渤海王子歸國**
疆理雖重海，車書本一家。
盛勳歸舊國，佳句在中華。
定界分秋漲，開帆到曙霞。
九門風月好，回首是天涯。 | **夢江南**
梳洗罷，獨倚望江樓。
過盡千帆皆不是，
斜暉脈脈水悠悠。
腸斷白蘋洲。 | **菩薩蠻**
小山重疊金明滅，鬢雲欲度香腮雪。
懶起畫蛾眉，弄妝梳洗遲。
照花前後鏡，花面交相映。
新帖繡羅襦，雙雙金鷓鴣。 | **商山早行**
晨起動征鐸，客行悲故鄉。
雞聲茅店月，人跡板橋霜。
槲葉落山路，枳花明驛牆。
因思杜陵夢，鳧雁滿回塘。 |

|  |  |  |
| --- | --- | --- |
| **過陳琳墓**
曾於青史見遺文，今日飄蓬過此墳。
詞客有靈應識我，霸才無主始憐君。
石麟埋沒藏春草，銅雀荒涼對暮雲。
莫怪臨風倍惆悵，欲將書劍學從軍。 | **贈知音**
翠羽花冠碧樹雞，未明先向短牆啼。
窗間謝女青蛾斂，門外蕭郎白馬嘶。
殘曙微星當戶沒，澹煙斜月照樓低。
上陽宮裏鐘初動，不語垂鞭過柳堤。 | **更漏子**
星斗稀，鐘鼓歇，簾外曉鶯殘月。
蘭露重，柳風斜，滿庭堆落花。
虛閣上，倚闌望，還似去年惆悵。
春欲暮，思無窮，舊歡如夢中。 |

## 註

## 攷

## 參攷資料

* 劉昫。〈卷二百：文苑傳 — 温庭筠傳〉. 《《舊唐書》》。
* 歐陽脩、宋祁。〈卷九十一 列傳第十六：温皇甫二李姜崔傳 — 温庭筠傳〉. 《《新唐書》》。，另可查中國哲學書電子化計劃嘅內容。
* 辛文房。〈卷八 — 温庭筠傳〉. 《《唐才子傳》》。
* 孫光憲。〈卷十〉. 《《北夢瑣言》》。｢薛侍郎昭緯氣貌昏濁，杜紫微唇厚，溫庭筠號溫鍾馗，不稱才名也。｣
* 孫光憲。〈卷四 — 温庭筠記事〉. 《《北夢瑣言》》。
* 余冠英、錢鍾書、范寧。〈第二冊〉. 《《中國文學史》》。中國社會科學院文學研究所。
* Nguyễn Hiến Lê（阮獻黎） (1997年)。《《Đại cương văn học sử Trung Quốc》（漢喃：大綱文學史中國；中譯：中國文學史大綱）》 (越南文)。少兒出版社（家出版𥘷；Nhà xuất bản Trẻ）。 `{{cite book}}`: templatestyles stripmarker in `|publisher=` at position 7 (help); templatestyles stripmarker in `|title=` at position 109 (help)
* Trần Lê Bảo（陳黎保） (2004年)。〈新版詞條《温庭筠》〉. 《《Từ điển văn học》（漢喃：辭典文學；中譯：文學辭典）》 (越南文)。世界出版社（家出版世界；Nhà xuất bản Thế giới）。 `{{cite book}}`: templatestyles stripmarker in `|publisher=` at position 7 (help); templatestyles stripmarker in `|title=` at position 93 (help)
* 袁行霈、羅宗强。〈第二卷〉. 《《中國文學史》》。高等教育出版社。
* 前野直彬（註解） (2000年)。《《唐詩選》下》 (日文)。岩波書店〈岩波文庫〉。
* 易君左 (1973年)。《《中國文學史》》。華聯出版社。